Samoubilački bombaški napadi na Izraelce (23/5/03) - 2003-05-23
Terorizam ima za cilj blokiranje suradnje između Palestinaca i Izraelaca
Tijekom 48 sati od 17. svibnja ove godine, napadači samoubojice napali su Izraelce pet puta. Teroristička skupina Hamas preuzela je odgovornost za neke od tih napada, uključujući i samoubilački napad na jedan autobus u Jeruzalemu u kojem je poginulo sedam, a ranjeno oko dvadeset osoba. Dvije grupe, Palestinski islamski džihad i Brigade mučenika al-Aqse, preuzele su odgovornost za samoubilački bombaški napad na trgovinski centar u Afuli, u kojem su poginule tri, a ranjeno oko 70 osoba. Glasnogovornik američkog Državnog tajništva Richard Boucher izjavio je da terorizam ima za cilj blokiranje suradnje između Palestinaca i Izraelaca. "Postoje naoružane grupe koje se bore za vlast i pokušavaju ubiti Izraelce, koje pokušavaju ubiti nedužne ljude, te omesti proces izgradnje palestinske države. I baš kao što smo to vidjeli i prije, svaki put kada se ozbiljno pokuša krenuti naprijed, pojave se ljudi koji to pokušavaju omesti,” rekao je gospodin Boucher. Palestinske vlasti su već trebale zaustaviti terorizam, a drugi u toj regiji trebat će prestati s davanjem podrške teroristima. To se posebice odnosi na Siriju, gdje nekoliko terorističkih grupa ima svoje urede, uključujući Hamas i Palestinski islamski džihad. U Damasku je ovaj mjesec američki državni tajnik Colin Powell rekao sirijskom predsjedniku Basharu Assadu da je za Siriju od ključne važnosti da prekine svaki oblik podrške terorističkim grupama. Unatoč novog vala terorizma protiv Izraela, predsjednik George Walker Bush je rekao da nastojanja za poticanje palestinsko-izraelskog mira mogu krenuti naprijed. "Međutim, jasno je da proces neće biti lagan sve dok teroristi ubijaju. To je jasan podsjetnik da postoje ubojice koje ne podnose mir. To je tužno, i patetično. Zbog toga moramo svi zajedno raditi. Ljudi u palestinskoj vlasti, kojima je stalo od mira, moraju surađivati s nama u borbi protiv terora. Ljudi u Izraelu, kojima je stalo do mira, surađivat će s nama u borbi protiv terora," rekao je. Sjedinjene Države će nastaviti promicati svoju viziju dvije države, Izraela i Palestine, koje u miru egzistiraju jedna pokraj druge.